Document ID: 32010D0017

KOMISIJAS LĒMUMS
(2009. gada 29. oktobris)
par Eiropas Parlamenta un Padomes Direktīvā 2007/59/EK paredzēto galveno parametru noteikšanu vilcienu vadītāju apliecību un papildu sertifikātu reģistriem
(izziņots ar dokumenta numuru C(2009) 8278)
(Dokuments attiecas uz EEZ)
(2010/17/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2007. gada 23. oktobra Direktīvu 2007/59/EK par to vilcienu vadītāju sertifikāciju, kuri vada lokomotīves un vilcienus Kopienas dzelzceļu sistēmā (1), un jo īpaši tās 22. pantu,
ņemot vērā 2008. gada 19. decembra Eiropas Dzelzceļa aģentūras rekomendāciju par vilcienu vadītāju apliecību un papildu sertifikātu reģistru galvenajiem parametriem (ERA/REC/SAF/05-2008),
tā kā:
(1)
Saskaņā ar Direktīvas 2007/59/EK 22. panta 1. punktu kompetentajām iestādēm ir pienākums uzturēt vilcienu vadītāju apliecību valsts reģistru vai arī nodrošināt, ka šāds reģistrs tiek uzturēts.
(2)
Saskaņā ar Direktīvas 2007/59/EK 22. panta 2. punktu dzelzceļa pārvadājumu uzņēmumiem un infrastruktūras pārvaldītājiem ir pienākums uzturēt uzņēmumu reģistru attiecībā uz papildu sertifikātiem vai nodrošināt, ka šāds reģistrs tiek uzturēts.
(3)
Direktīvas 2007/59/EK 22. panta 4. punkts nosaka, ka Eiropas Dzelzceļa aģentūrai ir pienākums noteikt galvenos parametrus vilcienu vadītāju apliecību reģistriem, kas jāizveido kompetentajām iestādēm, un papildu sertifikātu reģistriem, kas jāizveido dzelzceļa pārvadājumu uzņēmumiem un infrastruktūras pārvaldītājiem, kuri nodarbina vai nolīgst vadītājus. Dalībvalsts vilcienu vadītāju apliecību valsts reģistrā jābūt iekļautām visām attiecīgajā dalībvalstī izdotajām vilcienu vadītāju apliecībām.
Piesakoties vilciena vadītāja apliecības saņemšanai, apliecību reģistrācijas, aktualizācijas un grozījumu veikšanas, kā arī apliecību aizstāšanas, atjaunošanas, apturēšanas un anulēšanas vajadzībām jāizmanto tipveida pieteikuma forma.
(4)
Vilcienu vadītāju apliecību un papildu sertifikātu reģistriem jābūt pieejamiem informatīvā nolūkā kompetento iestāžu un iesaistīto pušu pilnvarotajiem pārstāvjiem. Dažādajiem reģistriem jābūt savstarpēji atbilstīgiem attiecībā uz tajos iekļautajiem datiem un to formātu. Tādēļ tie jāveido, balstoties uz vienotiem ekspluatācijas un tehniskiem noteikumiem.
(5)
Drošības iestādēm ir pienākums izmantot visu apliecībās, saskaņotajos papildu sertifikātos, kā arī apliecību un saskaņoto papildu sertifikātu reģistros ietverto informāciju, lai atvieglotu Eiropas Parlamenta un Padomes 2004. gada 29. aprīļa Direktīvas 2004/49EK par drošību Kopienas dzelzceļos un Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīva) (2) 10. un 11. pantā paredzēto personāla sertifikācijas procedūras novērtēšanu un paātrinātu šajos pantos paredzēto drošības sertifikātu izdošanu.
(6)
Saskaņā ar Direktīvas 2007/59/EK 19. panta 1. punkta f) apakšpunktu vilcienu vadītāju apliecību reģistrs jāuztur un jāatjauno kompetentajām vai deleģētajām iestādēm. Dalībvalstīm ir pienākums informēt Komisiju un citas dalībvalstis par to, kuru iestādi tās šim nolūkam ir izraudzījušās, daļēji tādēļ, lai nodrošinātu informācijas apmaiņu starp šīm iestādēm.
(7)
Ideālā gadījumā katrai dalībvalstij būtu jāizveido datorizēts vadītāju apliecību reģistrs, lai nodrošinātu reģistru savstarpēju izmantojamību un iespēju kompetentajām iestādēm un citām personām ar piekļuves tiesībām iegūt informāciju. Taču ekonomisku un tehnisku iemeslu dēļ šāda veida saskarne nevar tikt ieviesta, neveicot papildu izpēti. Pirmkārt, ir nepieciešams vienoties par to, ar kādu metožu palīdzību tiks nodrošināts, ka atbilstoši Direktīvas 2007/59/EK prasībām piekļuve tiek atļauta pie zināmiem nosacījumiem. Otrkārt, lai veiktu izmaksu un ieguvumu analīzi un piedāvātu realizējamu risinājumu, kas neparedz patiesajām vajadzībām neproporcionālas administratīvās izmaksas, nepieciešams veikt pētījumu par operāciju skaitu. Tādēļ Eiropas dzelzceļa aģentūra piedāvāja ieviest pagaidu risinājumu, kas paredz vienkāršotu informācijas apmaiņu, un turpināt elektroniskas saskarnes izveidi vēlākā stadijā.
(8)
Saskaņā ar Direktīvas 2007/59/EK 36. panta 3. punktu šī direktīva neattiecas uz Kipru un Maltu. Tādēļ šis lēmums nebūtu jāpiemēro Kiprai un Maltai tikmēr, kamēr šajās dalībvalstīs nav dzelzceļa sistēmas.
(9)
Šajā lēmumā paredzētie pasākumi atbilst saskaņā ar Direktīvas 96/48/EK 21. pantu nodibinātās Dzelzceļa savstarpējās izmantojamības un drošības komitejas atzinumam,
IR PIEŅĒMUSI ŠO LĒMUMU.
1. pants
Ir pieņemti I pielikumā minētie Vilcienu vadītāju apliecību valsts reģistra (turpmāk “NLR”) galvenie parametri.
2. pants
Ir pieņemti II pielikumā minētie Papildu sertifikātu reģistra (turpmāk “CCR”) galvenie parametri.
3. pants
1. Eiropas Dzelzceļa aģentūra (turpmāk “Aģentūra”) 24 mēnešu laikā pēc šī lēmuma spēkā stāšanās veic izpēti par datorizētu pieteikumu, kas atbilst NLR un CCR galvenajiem parametriem un nodrošina informācijas apmaiņu kompetento iestāžu, dzelzceļa pārvadājumu uzņēmumu un infrastruktūras pārvaldītāju vidū.
Izpētē jo īpaši ņem vērā datu ievades un ieguves funkcionālo un tehnisko struktūru, ekspluatācijas režīmus un noteikumus.
Izpētes rezultāti jāapspriež un jāapstiprina Direktīvas 2007/59/EK 35. pantā minēto kompetento iestāžu pārstāvju sadarbības ietvaros.
2. Pamatojoties uz 1. punktā minētās izpētes rezultātiem, Aģentūra attiecīgā gadījumā, sadarbojoties ar vismaz trīs NLR un deviņiem CCR, izstrādā izmēģinājuma pieteikumu.
Aģentūra novēro izmēģinājuma pieteikuma izmantošanu vismaz vienu gadu un sniedz par to Komisijai ziņojumu, kas nepieciešamības gadījumā ietver rekomendācijas šī lēmuma grozījumiem.
4. pants
Dalībvalstis viena gada laikā pēc šī lēmuma spēkā stāšanās informē Komisiju un citas dalībvalstis:
a)
par iestādi, kuru tās izraudzījušās vilcienu vadītāju apliecību izdošanai saskaņā ar Direktīvas 2007/59/EK 19. panta 1. punkta a) apakšpunktu;
b)
par iestādi, kuru tās izraudzījušās NLR uzturēšanai un atjaunināšanai saskaņā ar Direktīvas 2007/59/EK 19. panta 1. punkta f) apakšpunktu.
5. pants
Šis lēmums ir adresēts dalībvalstīm.
Tas neattiecas uz Kipru un Maltu tikmēr, kamēr to teritorijās nav izveidotas dzelzceļa sistēmas.
Briselē, 2009. gada 29. oktobrī

Labels: 7
12
8
9